作者:白居易
標題:竹窗
內容:常愛輞川寺，竹窗東北廊。一別十餘載，見竹未曾忘。今春二月初，卜居在新昌。未暇作廄庫，且先營一堂。開窗不糊紙，種竹不依行。意取北簷下，窗與竹相當。繞屋聲淅淅，逼人色蒼蒼。煙通杳靄氣，月透玲瓏光。是時三伏天，天氣熱如湯。獨此竹窗下，朝回解衣裳。輕紗一幅巾，小簟六尺床。無客盡日靜，有風終夜涼。乃知前古人，言事頗諳詳。清風北窗臥，可以傲羲皇。